Die Bouwer en Ernst koffiegesprek - Diskoers
Ek kyk vroeër vandag na ‘n video waarin twee mense, elk met ‘n koppie koffie in die hand, oorkant mekaar sit en gesels. Ek weet dat dit dalk mag klink asof ek die mees vervelige persoon op aarde is. Glo my, ek kan hoor hoe julle skree: “Ernstig, het jy nog nooit van Netflix gehoor nie!” Laat my wel toe om te verduidelik: die rede waarom ek 40-minute van my kosbare tyd spandeer het om na ‘n algemene tafelgesprek – waarby ek nie eers betrokke is nie – te luister, is heel eenvoudig.
Dit was ‘n gesprek tussen Ernst Roets en Bouwer Bosch, oor die vraag of wit mense moet jammer sê vir Apartheid (‘n storie vir ‘n ander dag).
Die twee mans, beide met oogopslag en onder die mikroskoop bekyk, is wêrelde van mekaar verwyder. Hulle uitkyk op politiek, geloof, ekonomie, en selfs hoe hulle, hulle koffie drink, is sekerlik so uiteenlopend soos wat kan kom. O, en moet asseblief nie van hulle sin vir mode vergeet nie! Bouwer maak verseker ‘n strawwe mode-stelling met sy retro-brille, ge-inkde arms en suede vellies, veral wanneer jy hom langs Ernst in sy knopies-hemp en “prokureur-brille” plaas. Tog, ten spyte van al hulle verskille, vind ek, heel tot my verbasing, dat hulle ‘n siviele, gemanierde en konstruktiewe gesprek voer.
Ek was verras, nie omdat ek die mans vlak vat nie, maar eerder omdat, in my ervaring, ons as ‘n samelewing nie meer gewoond is om sulke dinge te sien gebeur nie. Twee mense, wat opreg oor ‘n saak verskil, wat met respek met mekaar kan gesels? Dit klink mos na waansin!
Ek het al voorheen genoem dat ek glo, dat ons samelewing, gesonde diskoers en debat vir geweld en destruksie verruil het. Ek is vas oortuig dat die hegemonie deur die een wat die meeste geraas kan maak, beheer word. Dus, was dit vir my ongelooflik verfrissend om ‘n gesprek te sien waarby mense hulle standpunt kan maak, idees kan debatteer en selfs hulle eie denke kan verfyn en afwerk, sonder om dit nodig te vind om te begin skree.
Alhoewel ek met beide Bouwer en Ernst op baie vlakke verskil, en op vele ander saamstem, het ek groot waardering vir wat hulle albei probeer bereik. Deur ‘n gesprek te begin en onbeskaamd voort te sit, sonder om die wat met jou verskil, uit te sluit en af te jak, maar hulle eerder deel te maak en uit te daag om hulle beste argument te lewer, kan jy gerus wees in jou aandeel om ons wêreld ‘n beter plek te maak.
Dit maak my opgewonde om herlewing van fenomeen te sien. Gesprekke word voortgesit deur mense wat op alle denkbare maniere met mekaar verskil, maar een kritieke ding in gemeen het, naamlik dat hulle in oop diskoers glo. Platforms soos The Rubin Report, Podlitiek, Progress SA, die Instituut vir Rasseverhoudings, mense soos Renaldo Gouws, Shile Ngobese en vele meer, ets hulle name aan die regte kant van geskiedenis in.
Hubert H. Humphrey het eenmaal gesê: “Vryheid word gehamer op die aambeeld van bespreking, verdeeldheid en debat.” Ek kan nie help as om saam te stem nie.
Ek het ‘n geankerde geloof dat diverse denke, onsterflike bespreking en opbouende debat noodsaaklik is om ons samelewing te laat groei. Moet nie jouself daaraan skuldig maak om ander se stemme te tem nie. Wees eerder ‘n kampvegter vir vrye diskoers. Help bou aan verskeie platforms om die gesprekke voort te sit. Raak betrokke by organisasies soos AGENDA, UV Afrikaanse Debat-Aksie en UP Debatsvereniging. Staan op vir die stemme wat uitgedreun word, en laat die wat van jou verskil, ook hulle sê, met oortuiging sê.
Kom Gesels Saam.
Kyk hier na die Bouwer-Ernst gesprek.
Lees ook Arno se artikel “Van diskoers tot destruksie (en die Pad terug)”
Arno Roodt is ‘n 3de jaar BCom Regte student, met ‘n groot liefde vir ekonomie, debat en politiek. Hy is ‘n jong entrepreneur, en altyd aan die werk met een of ander besigheidsplan. Arno is die voorsitter van die Universiteit van die Vrystaat Afrikaanse Debat-Aksie (UVADA).